A Tanács határozata
(2004. április 29.)
az Egyesült Nemzetek nemzetközi szervezett bűnözés elleni egyezményének az Európai Közösség nevében történő megkötéséről
(2004/579/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre, és különösen annak 47., 55., 95. és 179. cikkére, összefüggésben 300. cikke (2) bekezdésének első mondatával és 300. cikke (3) bekezdésének első albekezdésével;
tekintettel a Bizottság javaslatára,
tekintettel az Európai Parlament véleményére [1],
mivel:
(1) Az egyezmény közösségi hatáskör alá tartozó tárgyköreinek tárgyalásán a Tanács felhatalmazása alapján a Közösség nevében a Bizottság vett részt.
(2) A Tanács felkérte a Bizottságot a Közösségnek a kérdéses egyezményhez való csatlakozásáról szóló tárgyalások lefolytatására.
(3) A tárgyalások eredményesen lezárultak, az így létrejött okmányt pedig a Közösség 2000. december 12-én - a 2001/87/EK határozatnak [2] megfelelően - aláírta.
(4) Egyes tagállamok már az egyezmény szerződő felei, míg más tagállamokban a megerősítési eljárás folyamatban van.
(5) A jóváhagyó okiratnak a Közösség által történő letétbe helyezéséhez szükséges, az egyezmény 36. cikkének (3) bekezdése szerinti feltételek teljesültek.
(6) Az egyezményt jóvá kell hagyni, hogy ezáltal a Közösség - saját hatáskörének keretein belül - szerződő féllé válhasson.
(7) A jóváhagyó okirat letétbe helyezésekor az Európai Közösség - az egyezmény 36. cikkének (3) bekezdésével összhangban - letétbe helyezi az egyezmény által érintett kérdések tekintetében a Közösség hatáskörének terjedelméről szóló nyilatkozatot is,
A KÖVETKEZŐKÉPPEN HATÁROZOTT:
1. cikk
Az Egyesült Nemzetek nemzetközi szervezett bűnözés elleni egyezményét a Közösség nevében a Tanács jóváhagyja.
Az egyezmény szövege az I. mellékletben található.
2. cikk
A Tanács elnöke felhatalmazást kap arra, hogy kijelölje a hivatalos megerősítésről szóló, a Közösséget jogilag kötelező okmány aláírására jogosult személy(eke)t. A hivatalos megerősítésről szóló okmány az egyezmény 36. cikkének (3) bekezdésével összhangban egy a hatáskörökről szóló nyilatkozatot is tartalmaz, amely nyilatkozat szövege a II. mellékletben található. Emellett tartalmazza a III. mellékletben található nyilatkozatot is.
3. cikk
Ezt a határozatot az Európai Unió Hivatalos Lapjában ki kell hirdetni.
Kelt Luxembourgban, 2004. április 29-én.